Wujud patung bisa dijelasake ing struktur telung perangan. Perangan kapisan ana sisih dhuwur ya iku sirah, perangan tengah ya iku awak kelebu tangan, déné perangan ngisor ya iku sikil loro. Patung loro blonyo jaler perangan dhuwur nggunakake asesoris arupa tutup sirah, kang diwastani kuluk kanigara wernane ireng kombinasi garis kuning. Kuluk sing dianggo pancen asli kuluk sing padha karo asline, dudu perangan saka kayu kang direka karo warna cat.